**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 13.09.2017, ora 08.00 – 14.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 14.09.2017, ora 07.00**

**RÂURI**

**Debitele au fost în general staţionare**, exceptând râurile din bazinele hidrografice: Vișeu, Iza, Someșul Mare, cursurile inferioare ale Crișurilor, Begăi, Timișului, Bârzavei, Carașului, Nerei și Cernei, bazinul superior al Mureșului și cursul superior al Prutului, unde au fost în ușoară scădere.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe cursul inferior al Jiului, cursul superior al Prahovei, pe unii afluenți ai Oltului și Argeșului și mai mici (sub 30% din normalele lunare) pe Râul Doamnei, cursurile superioare ale Lăpușului, Crasnei și Siretului, pe afluenții Bârladului și Prutului și pe unele râuri din bazinele Mureșului și Oltului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare**, exceptând cursul inferior al Mureșului și cursul superior al Prutului, unde vor fi în scădere uşoară.

Sunt posibile creşteri izolate de niveluri şi debite pe unele râuri mici din nord-vestul ţării datorită precipitaţiilor slabe, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 13.09 – 14.09.2017 a fost in scădere, având valoarea de 3800 m3/s,** egală cu media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia – Bechet şi în creştere pe sectorul Corabia – Tulcea.

**Debitul la intrarea în ţară (secţiunea Baziaş) va fi în scădere (3600 m3/s).**

În aval de Porţile de Fier debitele vor fi în scădere pe sectorul Gruia – Tr. Măgurele şi în creştere pe sectorul Zimnicea – Tulcea.

**2.** **Situaţia meteorologică în intervalul 13.09.2017, ora 09.00 – 14.09.2017, ora 06.00**

**ÎN ŢARĂ**

Vremea s-a menținut în general frumoasă, iar în sudul și estul țării valorile termice diurne au fost în continuare mai ridicate decât mediile multianuale ale acestei date. Cerul a fost mai mult senin, exceptând vestul, nord-vestul și parțial centrul țării unde au fost unele înnorări în timpul zilei, când izolat și trecător a plouat slab. Vântul a suflat slab și moderat, cu intensificări pe crestele montane, dar la intensități mai reduse, în prima parte a intervalului și în sudul, centrul și estul teritoriului. Temperaturile maxime, în scădere față de ziua anterioară îndeosebi în Maramureș și Transilvania s-au situat între 17 grade la Ocna Șugatag și 31 de grade la Brăila, Slobozia, Fetești, Jurilovca, Tulcea, Mahmudia, Hârșova, Medgidia, Constanța și Mangalia. La ora 06 temperatura aerului era curprinsă între 3 grade la Miercurea Ciuc și Întorsura Buzăului și 22 de grade la Sulina.

**LA BUCUREŞTI**

Vremea a fost frumoasă cu cerul senin. Vântul a suflat slab și moderat, cu ușoare intensificări în cursul zilei. Temperatura maximă a fost de 29 de grade la Afumați și Băneasa și 30 de grade la Filaret. La ora 06 temperatura aerului era de 8 grade la Băneasa, 12 grade la Afumați și 13 grade la Filaret.

**3. Prognoza meteorologică în intervalul 14.09.2017, ora 09.00 – 15.09.2017, ora 09.00**

**ÎN ŢARĂ**

Vremea va fi predominant frumoasă. În cursul zilei cerul va fi mai mult senin, iar noaptea vor fi unele înnorări în nord-vestul teritoriului, unde izolat vor fi condiții să plouă slab. Vântul va prezenta unele intensificări la munte și trecător în regiunile vestice, dar în rest va sufla slab și moderat. Temperaturile maxime vor fi cuprinse între 23 de grade în estul Transilvaniei și 31 de grade în vestul Olteniei, iar cele minime se vor situa între 10 și 19 grade, mai scăzute în depresiuni, spre 4 grade, unde vor fi și condiții de ceață.

**LA BUCUREŞTI**

Vremea va fi în continuare frumoasă. Cerul va fi senin, iar vântul va sufla slab până la moderat. Temperatura maximă va fi de 29...30 de grade, iar cea minimă de 12...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş** revine cu informaţii despre poluarea râului Orăștie și a râului Mureș, ca urmare a incendiului produs în data de 12.09.2017, în jurul orei 18.00, la fabrica SC Terpena SRL, cu sediul în localitatea Orăştie, judeţul Hunedoara, având ca obiect de activitate industria chimică, specializată în fabricarea de Uleiuri Esenţiale şi Chimicale Aromatice.

În cursul serii şi nopţii de 12-13.09.2017 au fost amplasate, pe râul Orăștie, aval de locul producerii incidentului, baraje din materiale absorbante biodegradabile, pentru a stopa efectele poluării.

Din data de 12.09.2017, ora 19.00, staţia de epurare a SC Activitatea Goscom SA, funcţionează cu evacuare prin bypass, din cauza întreruperii cu energie electrică odată cu izbucnirea incendiului la SC Terpena SRL.

Au fost prelevate probe de apă, în perioada 12-13.09.2017, din mai multe secțiuni, amonte și aval de zona incendiului, din râul Orăștie, precum și din râul Mureș.

Referitor la rezultatele parţiale ale analizelor efectuate pe probele de apă prelevate, se constată următoarele:

1. Evacuare directă în râul Orăştie - prin bypass-ul staţiei de epurare a SC Activitatea Goscom SA, în care au fost deversate şi ape provenite de la SC Terpena SRL:

- pH foarte ridicat (9.3-10.0), probabil din cauza soluţiilor alcaline utilizate (valoare autorizată: 6.5-8.5);

- concentraţii foarte ridicate în substanţe consumatoare de oxigen (exprimate în CCO-Cr) concentraţii ce au variat între 6577.87-12799.96 mg O/l (valoare autorizată: 125 mg O/l);

2. Râul Orăştie:

- pH ridicat în toate probele recoltate în intervalul orar 19-24, pH ce variază între 9.1-12.8 (valoarea admisă: 6.5-8.5), ceea ce a produs şi mortalitatea piscicolă – peşti morţi de circa 10 cm lungime, observaţi pe malurile râului;

- oxigen dizolvat între 5.1-6.5 mg O/l, concentraţii mai scăzute decât cele normale, dar care nu pot provoca mortalitate (valoarea minimă pentru Clasa a II calitate este de 7 mg O/l, iar pentru Clasa a III de 5 mg O/l);

- concentraţia compuşilor consumatori de oxigen a variat între 91.2-1744.51 mg O/l (valoarea maximă admisă pentru Clasa II este de 25 mg O/l) şi a dus la scăderea concentraţiei oxigenului dizolvat în apa râului Orăştie;

- substanţe extractibile (uleiuri etc) a căror concentraţie a variat între 54.8-186.3 mg/l (pentru apele de suprafaţă nefiind stabilite limite la acest indicator de calitate);

3. Râul Mureş:

- pH-ul ridicat de 9.1, ce depăşeşte valoarea maximă pentru cursuri de apă de suprafaţă cu 0.6 unităţi, ar putea provoca, pe distanţă mică, mortalitate piscicolă, cu efect redus, în timp (valorile de pH la probele de apă din râul Mureş, aval de confluenţa cu râul Orăştie, erau deja normale);

- concentraţii de CCO-Cr de 62-105 mg O/l, peste limita de 25 mg/l admisă pentru categoria II de calitate, conform Ordinului 161/2006.

Concluzii: valorile mari ale pH-ului înregistrate în probele de apă ale râului Orăştie se vor reduce la valori normale în râul Mureş datorită diluţiei, iar impactul resimţit este pe distanţă scurtă datorită capacităţii naturale de tamponare a pH-ului apei.

În cursul zilei de 13.09.2017, s-au amplasat baraje plutitoare, din materiale absorbante, pe râul Mureş, în zona Bejan, comuna Şoimuş, amonte de barajul SC Electrocentrale SA Mintia, precum şi un baraj absorbant la confluenţa râului Orăştie cu râul Mureş.

**A.B.A. Buzău-Ialomiţa** informează că, în data de 13.09.2017, a fost semnalată o posibilă poluare a apei râului Nişcov, afluent al râului Buzău, manifestată prin mortalitate piscicolă (circa 30 de peşti morţi, de diferite dimensiuni) şi prin culoare închisă a apei, cu miros specific apelor uzate provenite din procesul tehnologic de vinificaţie, pe raza localităţii Verneşti, judeţul Buzău, în zona evacuării de ape uzate a S.C. CASA DE VINURI ZORESTI S.A.

S-au prelevat probe de apă. În funcţie de rezultatele analizelor de laborator, A.B.A. Buzău-Ialomiţa va lua măsurile legale ce se impun, conform legislaţiei în vigoare.

Administratorul U.A.T. Verneşti a informat populaţia cu privire la evitarea consumului de peşte din zona afectată.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**G.N.M. C.J. Alba** informează despre izbucnirea unui incendiu, în data de 12.09.2017, la ora 15.55, la un depozit de biomasă din municipiul Sebeș, judeţul Alba, aparţinând Holzindustrie Schweghofer S.R.L. A ars o cantitate de circa 15 tone biomasă, pe o suprafaţă de 4000 mp. Incendiul a fost stins în jurul orei 17.50, de o echipă internă de pompieri şi de reprezentaţii I.S.U. Alba. Incendiul a fost generat de o scânteie de la o tobă de eşapament a unui utilaj care lucra la depozitul de biomasă.

**A.P.M. Argeş** informează despre producerea unui incendiu, în data de 12.09.2017, la ora 21.52, în localitatea Coşeşti, judeţul Argeş, la o secţie de prelucrare a lemnului, aparţinând SC CASICO CONFLEMN SRL. Incendiul a fost stins în data de 13.09.2017, la ora 01.31. A fost afectată o suprafaţă de 400 mp.

1. **În domeniul solului şi vegetaţiei**

**Garda Forestieră Suceava** informează despre producerea unor doborâturi de vânt, în perioada 03.09.2017-04.09.2017, care au afectat o suprafaţă cumulată de 5314,5 ha de arboret foioase şi răşinoase, cu vârsta între 70-120 de ani, fiind estimat un volum de masă lemnoasă doborâtă de circa 56,25 mii m.c., în fond forestier proprietate a statului şi proprietate privată, în zona de munte din cadrul O.S. Broşteni, O.S. Dealu Negru şi O.S. Stulpicani, judeţul Suceava. S-au luat următoarele măsuri: degajarea drumurilor de acces şi organizarea punerii în valoare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.09.2017-13.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE